Fredrik Horn Akselsen

Fredrik Horn Akselsen (født 20 juli 1982) fra Tønsberg er en norsk regissør og forfatter. Akselsen er utdannet regissør fra NTNU i Trondheim og QUT i Australia. Han har laget en rekke norske og internasjonale dokumentarfilmer, samt skrevet flere bøker.

Filmproduksjon 
Fredrik Horn Akselsen lagde i 2010 filmen og boka Kampen om Thamshavnbanen, som tok for seg Peter Deinbolls sabotasjeaksjoner mot Orkla gruver under andre verdenskrig. Filmen ble vist på NRK i 2011. Produsent for filmen var selskapet Gammaglimt AS.

I 2012 regisserte Akselsen dokumentarfilmen Eksorsisten i det 21. århundre. Filmen undersøkte bruken av eksorsisme i den romersk-katolske kirken. Den ble vist på festivaler over hele verden og er per 2020 tilgjengelig på Netflix. Akselsen hadde regi og manus på filmen om Johannes Andersen, Gulosten, som ble vist NRK i 2015. Den 15. oktober 2022 kom Akselsens film Gulosten på strømmetjenesten Netflix under navnet King and the Crook.

Dokumentarfilmen Blackhearts (2016) tok for seg det globale nedslagsfeltet til norsk Black metal musikk og vant flere priser.

I 2018 kom dokumentarfilmen Syndebukken på NRK. Filmen handler om avdøde byråsjef Harry Lindstrøm, som ble avskjediget og straffedømt for utroskap i tjenesten. Skuespilleren Mads Ousdal, som vokste opp med Harry Lindstrøm som nabo og barnevakt, går opp sporene for å finne ut hva som egentlig skjedde med Lindstrøm. Filmen undersøker blant annet statsminister Einar Gerhardsens vellykkede forsøk på å gjøre Harry Lindstrøm til syndebukk for en feilslått industripolitikk. Dokumentaren er produsert av Eirin Gjørv for Sant og Usant. 

Akselsen hadde regi og manus på dokumentarfilmen Vikinger mot Ulver – Slaget om finans (2019), som tar for seg det norske Oljefondets rolle i internasjonal finans. Filmen hadde premiere på filmfestivalen Human International film festival den 28. februar 2019 og hadde uken etter visning på NRK.

Han regisserte «true crime»-serien Seriemorderen i Orkdal, som handler om Arnfinn Nesset og hadde premiere i 2020. 

Fredrik Horn Akselsen var også manusforfatter på filmen Nasi Padang – A viral adventure, som handlet om en norsk filmarbeider som ble superstjerne med en viral hit-sang i Indonesia.

Akselsen lagde i 2020 filmen Nordlands Jeanne d´Arc, som handlet om den høyest dekorerte norske kvinnen etter andre verdenskrig, Liv Grannes.

Fredrik Horn Akselsen hadde i 2021 regi og manus på True crime-serien Forsvinningen på Lørenskog, som tok for seg kriminalsaken som har fått kallenavnet «Lørenskog-forsvinningen».

Filmografi 

 2010 Kampen om Thamshavnbanen
2012 Eksorsisten i det 21. århundre/The Exorcist in the 21st Century
2015 Gulosten
2017 Blackhearts
2018 Syndebukken: Prosessen mot Harry Lindstrøm
2019 Vikings vs. Wolves: The Battle of Finance
2020 Seriemorderen i Orkdal
2021 Nordlands Jeanne d´Arc
2021 Forsvinningen på Lørenskog

Forfatterskap 
Fredrik Horn Akselsen har skrevet bøkene Landssvik og sabotasje (2010) med Christian Falch og Gulosten (2015) med Tormod Halleraker.

I mars 2021 ga Akselsen ut boken Det Fullkomne bedrag: Kaptein Sjøberg og spillet i Nord-Norge, som handler om den mystiske krigshelten Birger Sjøberg.

Bibliografi 

 2010 Landssvik og sabotasje med Christian Falch

2015 Gulosten - Kjeltring, motstandsmann og kongevenn med Tormod Halleraker
2021 Det Fullkomne bedrag - Kaptein Sjøberg og spillet om Nord-Norge.

Referanser

Eksterne lenker 
 

Norske regissører
Norske forfattere